Komisjoni määrus (EMÜ) nr 27/85,

4. jaanuar 1985,

milles sätestatakse oliiviõli suhtes ettenähtud erimeetmeid käsitleva määruse (EMÜ) nr 2262/84 üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 17. juuli 1984. aasta määrust (EMÜ) nr 2262/84, millega nähakse ette oliiviõli erimeetmed, [1] eriti selle artiklit 5,

ning arvestades, et:

määruse (EMÜ) nr 2262/84 artikli 1 kohaselt peab iga liikmesriik, kes toodab miinimumkogusest rohkem oliiviõli, moodustama asutuse, mille eesmärgiks on teatav kontrollitegevus ja muud oliiviõli tootmistoetuskavaga seotud kohustused; asutusel peab olema võimalik täita käesolevas määruses täpsustatud ülesandeid; igal asutusel peavad seetõttu olema minimaalsed volitused, mis on vajalikud nende ülesannete täitmiseks;

tootmistoetuskava tõhusa ja nõuetekohase kohaldamise tagamiseks sätestatakse määruse (EMÜ) nr 2262/84 artikli 1 lõikes 3, et liikmesriik annab asutusele selle ülesannete täitmiseks täisvolitused; selleks annab iga asjaomane liikmesriik asutuse inspektoritele õiguse siseneda kõikidesse rajatistesse ja maadele, mida kontrollitavad isikud kasutavad seoses oma tööalase tegevusega, nõuda asutuse ülesannete täitmiseks vajalikku teavet ja teha vajalikke kontrollimisi;

asjaomane liikmesriik võtab kõik vajalikud meetmed kaitsmaks nende kontrollitavate isikute õigusi, kelle huve selline kontrollimine võib mõjutada;

asutuse tegevus toimub asutuse ettepanekul ja pärast komisjoniga konsulteerimist asjaomase liikmesriigi poolt koostatud tööplaani ja eelarve raames; tuleks sätestada plaani minimaalne maht, minimaalne eelarve ning nende koostamise ja muutmise kord;

vastavalt määruse (EMÜ) nr 2262/84 artikli 1 lõikele 4 kontrollib komisjon regulaarselt asutuste tööd; seepärast tuleks sätestada kord, mille alusel komisjoni töö käigust teavitatakse;

esimese kolme majandusaasta jooksul aitab ühendus kanda asutuste tegelikke kulusid; tuleks sätestada kõnealuse rahastamise ja sellega seotud kontrollitegevuse kord;

arvestades tootjaliikmesriikides kontrolliasutuste moodustamiseks vajaminevat aega, tuleks kehtestada erikord 1984/85. majandusaastaks;

käesoleva määrusega ettenähtud meetmed on kooskõlas õli- ja rasvaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

1. Vastavalt määruse (EMÜ) nr 2262/84 artikli 1 lõikele 1 rajab iga liikmesriik hiljemalt 31. märtsil 1985 asutuse kõnesolevas määruses täpsustatud kontrollide tegemiseks ja kohustuste täitmiseks.

2. Liikmesriigid, kelle tootmistoetuse andmise tingimustele vastava keskmise koguse põhjal arvutatud toodang viimase nelja aasta jooksul ei ületa 3000 tonni, ei pea nimetatud asutust moodustama.

Artikkel 2

1. Igale asutusele antakse selle kohustuste täitmiseks vajalik õigusvõime.

2. Määruse (EMÜ) nr 2262/84 artikli 1 lõikes 4 osutatud tööplaani ja eelarve raames antakse asutusele vabadus võtta tööle personali, planeerida tööd ja sellega seotud kulutusi.

3. Asutuse palgal olevate töötajate arv, nende väljaõpe, kogemused, nende kasutada antavad vahendid ja asutuse allstruktuuride korraldus peavad võimaldama määruse (EMÜ) nr 2262/84 artikli 1 lõikes 2 osutatud kohustuste täitmist. Eelkõige peavad kontrolli eest vastutavatel töötajatel olema nõukogu määruses (EMÜ) nr 2261/84 [2] ja komisjoni määruses (EMÜ) nr 3061/84 [3] osutatud kontrollide tegemiseks vajalikud tehnilised teadmised ja kogemused, eelkõige põllumajanduslike andmete hindamise, pressimisettevõtete tehnilise kontrolli ning laoarvestuse ja raamatupidamise kontrolli osas.

4. Ametiisikul on määrusega (EMÜ) nr 2262/84 talle antud kohustuste täitmiseks antud asjaomase liikmesriigi poolt vajalikud volitused saada teavet või tõendeid ja viia läbi vajalikke kontrolle tootjate, tootjate organisatsioonide ja nende ühenduste ning tunnustatud pressimisettevõtete suhtes, eelkõige:

a) volitus kontrollida raamatupidamis- ja muid äridokumente;

b) volitus teha raamatupidamis- ja äridokumentidest koopiaid või väljavõtteid;

c) õigus nõuda kohapeal suulist teavet;

d) õigus tutvuda kontrollitavate tööruumide ja maaga.

Liikmesriigid võtavad mistahes vajalikud meetmed, et kaitsta kontrollitavate füüsiliste ja juriidiliste isikute siseriiklikust õiguskorrast tulenevad õigusi.

Liikmesriigid tunnustavad ametiisikute järeldusi siseriiklikus õiguskorras tõenduslikku jõudu omavatena.

Artikkel 3

1. Alates 1985/86. majandusaastast esitab asutus iga majandusaasta kohta tööplaani ja eelarve projekti. Ilma et see piiraks määruses (EMÜ) nr 2261/84 ja määruses (EMÜ) nr 3061/84 sätestatud tingimuste kohaldamist, koostatakse tööplaan kontrollikorraga hõlmatud ettevõtjate esindavuse alusel. Eelistatakse tegevusvaldkondi või -piirkondi, mille puhul on normist kõrvalekaldumise oht eriti suur.

2. Tööplaan sisaldab:

a) määruse (EMÜ) nr 2261/84 artiklis 16 osutatud arvutifailides sisalduvate andmete kasutamise kava; need andmed sisaldavad oliiviregistris olevat informatsiooni;

b) nende kontrollide kava ja kirjelduse, mida asutus kavatseb teha:

- tootjate organisatsioonide,

- tootjaorganisatsioonide liitude ja

tunnustatud pressimisettevõtete puhul;

c) asutuse tööplaani oliivide ja oliiviõli saagise määramiseks;

d) oliivide pressimisel saadud õli ja selle kõrvalsaaduste sihtkohaga seotud uuringute kirjelduse ning statistilised vaatlused oliiviõli tootmise, töötlemise ja tarbimise kohta;

e) loetelu liikmesriigi või komisjoni palvel määruse (EMÜ) nr 2262/84 artikli 1 lõike 2 teise ja kolmanda lõigu kohaselt tehtavatest muudest töödest;

f) asutuse töötajatele antava väljaõppe üksikasjad;

g) nimekirja ametiisikutest, kes vastutvad komisjoniga tehtava koostöö eest.

Asutus esitab iga tööplaanis kirjeldatud tegevusvaldkonna puhul vajamineva hinnangulise inimtööpäevade arvu.

3. Asutuse eelarves on järgmised rubriigid, milles kajastatakse piisava täpsusega:

1) töökohtade loetelu;

2) personalikulud;

3) halduskulud;

4) üksikmeetmete kulud;

5) investeerimiskulud;

6) muud kulud;

7) sissetulek asjaomasest liikmesriigist;

8) ühenduse panus vastavalt määruse (EMÜ) nr 2262/84 artikli 1 lõike 5 teisele lõigule;

9) sissetulek vastavalt määruse (EMÜ) nr 2262/84 artikli 1 lõike 5 esimesele lõigule;

10) muud tulud.

4. Asutus võtab tööplaani ja eelarve projekti koostamisel arvesse ühenduse õigusaktidega nõutavate kontrollide sagedust, eelmistel majandusaastal saadud kogemusi ja, ilma et see piiraks asjaomaste liikmesriikide vastutust, tähelepanekuid või märkusi, mis komisjon on teinud enne tööplaani ja eelarve projekti koostamist.

Artikkel 4

1. Hiljemalt iga aasta 15. augustil esitab asutus tööplaani ja eelarve projekti asjaomasele liikmesriigile. Liikmesriik koostab projekti alusel kavandatava tööplaani ja eelarve ning esitab need komisjonile hiljemalt iga aasta 15. septembril.

Ilma et see piiraks liikmesriikide vastutust, võib komisjon kolmekümne päeva jooksul taotleda, et liikmesriik teeks eelarves ja tööplaanis muudatusi, mida komisjon peab tootmistoetuskava rahuldavaks toimimiseks vajalikuks.

2. Asjaomane liikmesriik võtab asutuse lõpliku tööplaani ja eelarve vastu hiljemalt iga aasta 31. oktoobril ja edastab selle viivitamatult komisjonile.

3. Komisjoni heakskiidul ja juhul, kui eelarve kogusumma selle tulemusena ei suurene, võib liikmesriik kontrollide tõhustamiseks muuta asutuse tööplaani ja eelarvet majandusaasta jooksul.

Erandolukorras, kui on võimalik pettus, mis tõsiselt ohustab tootmistoetuskava nõuetekohast toimimist, teavitab asutus sellest asjaomast liikmesriiki ja komisjoni. Sel juhul võib asutus asjaomase liikmesriigi nõusolekul muuta oma plaani ja kontrollitegevust. Liikmesriik teavitab viivitamatult komisjoni.

Kui liikmesriik või komisjon palub asutusel majandusaasta jooksul teha eriuurimisi, muudetakse tööplaani ja eelarvet vastavalt. Lõigetes 1 ja 2 sätestatud korda kohaldatakse mutatis mutandis niisuguste muudatuste tegemisel.

Artikkel 5

1. Et võimaldada komisjoni ametiisikutel kontrollida asutuse tööd vastavalt määruse (EMÜ) nr 2262/84 artikli 1 lõikele 4, esitab asutus hiljemalt iga kuu 15. päeval asjaomasele liikmesriigile ja komisjonile juhtimise ja kontrollitegevuse kava järgmise kuu kohta. Asutus teavitab komisjoni ja asjaomast liikmesriiki niipea kui võimalik muutustest igakuises tööplaanis.

2. Asutus esitab hiljemalt 30 päeva jooksul pärast iga kvartali lõppu liikmesriigile ja komisjonile kokkuvõtliku aruande tehtud tööst koos raamatupidamisaruandega rahavoogude olukorra ja iga eelarverubriigi raames tehtud kulutuste kohta.

3. Komisjoni, asjaomase liikmesriigi ja asutuse esindajad vaatavad vähemalt kord kvartalis läbi asutuse tehtud ja kavandatavad tööd.

Artikkel 6

1. Asjaomane liikmesriik edastab hiljemalt iga aasta 31. mail komisjonile eelmise majandusaasta tulude ja kulude aruande koos asutuse järelevalve eest vastutava valitsusasutuse aruandega.

2. Hiljemalt kolm kuud pärast kõnealust kuupäeva võtab komisjon vastu otsuse asutuse tegelikele kuludele vastava summa kohta, mis tuleb maksta tootjaliikmesriigile asjaomase aasta puhul. See summa, millest on lahutatud lõikes 4 ja artikli 7 lõikes 3 osutatud ettemaksed, makstakse välja pärast seda, kui on kindlaks tehtud, et asutus on täitnud talle pandud ülesanded.

3. Tulude ja kulude aruande kontrollimiseks on komisjoni ametiisikutel õigus tutvuda asutuse raamatupidamisdokumentide ja täiendavate dokumentidega.

4. Asutuse jooksvad kulud majandusaasta jooksul määravad komisjon ja asjaomane liikmesriik kindlaks asutuse kavandatava eelarve alusel. Komisjon võib igakuiseid osamakseid muuta vastavalt asutuse artikli 5 lõikes 2 osutatud kvartaliaruannete näitajate alusel arvutatud kulutustele.

Artikkel 7

1. Tööplaani ja eelarve projekti 1984/85. majandusaastaks koostab asjaomane liikmesriik vastavalt artikli 3 lõigetele 2 ja 3 ning esitab selle komisjonile hiljemalt 28. veebruaril 1985.

Tööplaani projekt sisaldab personali töölevõtmise kava asjaomaseks majandusaastaks.

Asutuse tegevuskava, sealhulgas kontrollitegevus, peab olema kooskõlas töölevõtmiskavaga ja kavandatava koolitusprogrammiga.

Liikmesriigid esitavad komisjonile asutuse põhikirja projekti. See peab sisaldama personali töölevõtmise korda, mis annaks piisavad tagatised artikli 2 lõikes 3 sätestatud eesmärkide saavutamiseks.

Ilma et see piiraks liikmesriigi vastutust, võib komisjon 30 päeva jooksul nõuda liikmesriigilt selliste muudatuste tegemist eelarvesse või tööplaani, mida ta peab vajalikuks, ja esitab oma märkused põhikirja kohta.

2. 1984/85. aasta tööplaani ja eelarve võtab asjaomane liikmesriik vastu hiljemalt 30. aprillil 1985.

3. Pärast 1984/85. aasta tööplaani ja eelarve projekti saamist võib komisjon nende alusel asutuse moodustamise hõlbustamiseks maksta liikmesriigile ette asutuse moodustamiseks vajaliku summa. Pärast ametlikku moodustamist on asutus õigustatudsaamaigakuiseid ettemakseid artikli 6 lõikes 4 osutatud tegevuskulude katteks.

Artikkel 8

Kuni ajani, mil asutus on suuteline täitma kõiki oma kohustusi ja tegema kontrolle, teeb tootjaliikmesriik määruses (EMÜ) nr 2261/84, komisjoni määruses (EMÜ) nr 2711/84 [4] ja määruses (EMÜ) nr 3061/84 sätestatud kontrolle vastavalt kehtivale korrale.

Artikkel 9

Käesolev määrus jõustub selle avaldamise päeval Euroopa Ühenduste Teatajas.

Artiklite 4, 5 ja 6 sätteid rakendatakse ainult 1984/85., 1985/86. ja 1986/87. majandusaastate tööplaani ja eelarve suhtes.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 4. jaanuar 1985

Komisjoni nimel

komisjoni liige

Poul Dalsager

[1] EÜT L 208, 3.8.1984, lk 11.

[2] EÜT L 208, 3.8.1984, lk 3.

[3] EÜT L 288, 1.11.1984, lk 52.

[4] EÜT L 258, 27.9.1984, lk 12.

--------------------------------------------------